বাংলাদেশে তামাক বিরোধী আইনে সংশোধন আনা হচ্ছে : ব্যারিস্টর তুরিন আফরোজ
একান্ত সাক্ষাৎকারে ব্যারিস্টার তূরিন আফরোজ এই সম্মেলন এবং বাংলাদেশে তামাক নিরোধ আইন, এর প্রয়োগ ও চ্যালেঞ্জগুলো তুলে ধরেন।
ওয়াশিংটনে বর্তমানে অনুষ্ঠিত হচ্ছে তামাক বিরোধী আইন বিষয়ক এক সম্মেলনে। এই সম্মেলনে তামাক বিরোধী আইন উপদেষ্টারা যোগ দিচ্ছেন। ক্যাম্পেইন ফর টোব্যাকো ফ্রি কিডস এর উদ্যোগে আয়োজিত এই সম্মেলনে যোগ দিয়েছেন বাংলাদেশের তামাক নিরোধক আইন উপদেষ্টা ব্যারিস্টার তুরিন আফরোজ । ড তুরিন আফরোজ ঢাকার ব্র্যাক ইউনিভার্সিটির অর্থনীতির সহযোগী অধ্যাপক । ভয়েস অফ আমেরিকাকে দেওয়া এক একান্ত সাক্ষাৎকারে ব্যারিস্টার তূরিন আফরোজ এই সম্মেলন এবং বাংলাদেশে তামাক নিরোধ আইন, এর প্রয়োগ ও চ্যালেঞ্জগুলো তুলে ধরেন। তিনি বলেন যে এই সম্মেলনের উদ্দেশ্য হচ্ছে বিভিন্ন দেশে যে তামাক বিরোধী আইন আছে , সেই আইনগুলি যাতে আন্তর্জাতিক মান রক্ষা করে। আর তামাক নিয়ন্ত্রণের যে মূল বিষয়টি রয়েছে , সেটি যেন কোন দেশের আইনে উপেক্ষিত না হয়। ব্যারিস্টার তুরিন আফরোজ বলেন যে বিশ্ব স্বাস্থ্য সংস্থার আন্তর্জাতিক চুক্তিতে বাংলাদেশ ও একেবারে প্রথম দিককার অন্যতম স্বাক্ষরদাতা দেশ। সেই মতে ২০০৫ সালে বাংলাদেশেও তামাক বিরোধী একটি আইন হয় এবং এর পরের বছর এ সম্পর্কে বিধিমালা তৈরি করা হয়। তবে তিনি মনে করেন যে ২০০৫ সালের আইনটি খুব দূর্বল যে জন্যে আসল লক্ষ্য , তামাক নিযন্ত্রণ সেটা বাংলাদেশে করা সম্ভব হয় নি। এই আইনে সংজ্ঞাগত দূর্বলতা রয়েছে। তিনি বলেন তামাক সেবন অর্থে বাংলাদেশকে কেবল মাত্র ধুমপানকেই মনে করা হয় কিন্তু তামাক নিরোধক অভিযানে সব রকম তামাক ও তামাক জাতীয় জিনিষ সেবনের ওপরই নিষেধাজ্ঞা আরোপ করা উচিৎ।